கர்நாடகாவிலிருந்து இடபெயர்ந்த யானைக் கூட்டம், கிருஷ்ணகிரி வனப்பகுதியில் மூன்று குழுவாகப் பிரிந்து சுற்றிவருகின்றன. ஜனவரி 15-ம் தேதி இரவு, ராயக்கோட்டை வனப்பகுதியை ஒட்டியுள்ள பாவாடரைபட்டி கிராமத்தை 20-க்கும் மேற்பட்ட யானைக் கூட்டம் கடந்து சென்றபோது, பாக்யா என்பவரின் நிலத்தில் 20 அடி ஆழம் உள்ள கிணற்றில், பிறந்து மூன்று மாதங்களே ஆன பெண் யானைக்குட்டி தவறி விழுந்தது. இன்று காலை யானைக் கூட்டம் பயிர்களைச் சேதம் செய்துள்ளதைப் பார்வையிட்ட கிராம மக்கள், யானைகள் கடந்துசென்ற பாதையைக் கண்காணித்துள்ளனர். அப்போது, பாக்யாவின் கிணற்றில் தவறிவிழுந்த குட்டியானை, வெளியேற முடியாமல் அங்கும் இங்குமாக சுற்றிச்சுற்றி வந்துள்ளது. கிணற்றில் தண்ணீர் இல்லாததால் குட்டியானை அதிர்ஷ்டவசமாக உயிர் பிழைத்துள்ளது.